Fontos változás: Az eGN-ben kell teljesíteni a nitrát adatszolgáltatást március 31-ig

A Nemzeti Élelmiszerlánc-biztonsági Hivatal (Nébih) felhívja a termelők figyelmét, hogy a nitrát adatszolgáltatást az idei évtől az ÁNYK nyomtatványkitöltő program helyett, az elektronikus gazdálkodási napló (eGN) felületén kell teljesíteniük. Az adatok beadásának határideje 2024. március 31-e. További változás, hogy az eGN felületén a teljes nitrát nyilvántartást szükséges rögzíteni.

Azoknak a mezőgazdasági termelőknek, akik nitrátérzékeny területen gazdálkodnak, a naptári évre vonatkozóan kötelező folyamatos nyilvántartást vezetniük. A nyilvántartás adattartalmát a naptári évet követő év március 31-ig a Nébih felé kell benyújtaniuk. A nitrát adatszolgáltatással kapcsolatos jogszabály módosítása jelenleg folyamatban van, de az ÁNYK rendszert kormányzati szinten kivezették, ezért az idei évtől az adatszolgáltatást a megszokott Általános Nyomtatványkitöltő felületen már nem tudják teljesíteni. Az adatokat az eGN felületre szükséges felvezetni, a megfelelő adatmezők kitöltésével.

Az eddigi gyakorlattól eltérően, az eGN felületén a teljes nitrát nyilvántartást kell rögzíteni. Ez az előírás természetesen nem érinti azokat a nitrátérzékeny területen gazdálkodó termelőket, akik valamely támogatási előírás kapcsán február 15-ig már feltöltötték a teljes gazdálkodási naplójukat az eGN-be.

Fontos tudni, hogy a nitrát nyilvántartás 2024-ben még vezethető papíron is, viszont az adattartalmat 2025. március 31-ig be kell tölteni a rendszerbe. Az eGN folyamatos adattöltésre készült, ezért a hatóság azt javasolja, hogy a nyilvántartást a jövőben közvetlenül a rendszerben vezessék az érintettek. Ezzel elkerülhetik a kettős adminisztrációt és a határidő előtti betöltési dömpinget.

A rendszerbe való belépéshez a Nébih nyitóoldalán az „Ügyfélprofil E-ügyintézés”-mezőre kell kattintani, ahol ügyfélkapus azonosítóval érhetik el az eGNt. „Az elektronikus gazdálkodási napló (eGN)” kiválasztása után a „Tovább az e-ügyintézéshez”-linkre kattintva megjelenik az eGN felület. Az ügyeket lehetőségük van saját jogon, meghatalmazottként vagy cégképviselet alapján intézni.

Az eGN kitöltési útmutatója és további információk a https://portal.nebih.gov.hu/egn tematikus aloldalon olvashatóak.

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/12239/fontos-valtozas-az-egn-ben-kell-teljesiteni-a-nitrat-adatszolgaltatast-marcius-31-ig/